Efter 55 dage på strandene har livredderne pakket deres udstyr sammen og lukket tårnene for sidste gang i denne sæson. I går var nemlig sidste dag for i år med livreddere fra TrygFonden Kystlivredning på strandene. - Sammenlignet med de seneste år har dette været en gennemsnitlig sæson målt på det samlede aktionstal. Der har dog været hedebølge og meget travlt på strandene i flere perioder, lyder det fra Anders Myrhøj, som er kystlivredningschef i TrygFonden Kystlivredning. Fralandsvind bragte badegæster i fare Selvom det blev en middel sæson målt på det samlede antal indsatser, nåede livredderne alligevel at træde til i 22 situationer på landsplan, hvor personer vurderes at have været i livsfare. Ingen af disse fandt dog sted i Nordjylland. Det har særligt været vinden, der har været en gennemgribende faktor i stort set samtlige livreddende aktioner og i rigtig mange af de forebyggende indsatser. - Badegæster, kitesurfere og personer på SUP og andre typer boards er blevet overraskede af vinden og har haft brug for assistance til at komme tilbage til land. Vi har samtidig forebygget mange situationer i at udvikle sig alvorligt ved fx at råde til at lade oppustelige genstande blive på land pga. fralandsvind og til at passe på revlehuller og stærk strøm, fortæller Anders Myrhøj. Der har også været flere badegæster end sædvanligt, der har haft brug for en hjælpende hånd fra livredderne. I løbet af sommeren har livredderne haft førstehjælpskassen fremme og hjulpet badegæsterne med plaster, forbindinger og lignende i 2.458 tilfælde, hvilket er væsentligt højere end de forrige sæsoner, meddeler TrygFonden Kystlivredning.  Vær forsigtig i vandet Det er særligt vinden, man skal være opmærksom på, når man bader i de kommende uger, hvor vi ikke længere er på strandene og kan træde til, siger Anders Myrhøj, der samtidig opfordrer til, at man altid bader flere sammen, så man kan holde øje med hinanden. Livredderne har forebygget mange situationer i at udvikle sig alvorligt. For eksempel ved at råde til at lade oppustelige genstande blive på land på grund af fralandsvind og til at passe på revlehuller og stærk strøm, så det skal man være særligt opmærksom på.

Referat:
2022 blev en sæson, hvor særligt fralandsvinden var årsag til de farlige situationer.